b'\n_START_ARTICLE_\nNada \xc5\xbdagar\n_START_SECTION_\n\xc5\xbdivljenje in politi\xc4\x8dno delovanje\n_START_PARAGRAPH_\nOdra\xc5\xa1\xc4\x8dala je skupaj z bratoma Stanetom in Iztokom, sestro Savico in sestro dvoj\xc4\x8dico Danico. O\xc4\x8de Stane \xc5\xbdagar je bil u\xc4\x8ditelj, predvojni politi\xc4\x8dni in kulturni delavec, partizanski borec, posthumno progla\xc5\xa1en za narodnega heroja, mati Pepca, roj. Miklu\xc5\xa1, se je prav tako prosvetno in politi\xc4\x8dno udejstvovala. V tak\xc5\xa1nem okolju se je Nada navzela levi\xc4\x8darskih idej. Vse od leta 1938 je bila \xc4\x8dlanica SKOJ-a, med okupacijo je v Ljubljani delovala kot aktivistka OF. Od aprila 1942 do kapitulacije Italije je bila v italijanskih zaporih. Jeseni 1943 je sodelovala pri ustanavljanju prekomorskih brigad v  Carbonari in Gravini. Od decembra 1943 se je kot sekretarka SKOJ-a III. prekomorske brigade borila v  Dalmaciji. 29. novembra 1944 je bila pri Kninu hudo ranjena, tako da je 11. decembra 1944 ranam podlegla. Pokopana je skupaj z o\xc4\x8detom, bratom Stanetom ter drugimi borci na pokopali\xc5\xa1\xc4\x8du na  Srednji Dobravi, kamor so posmrtne ostanke preselili leta 1946. Po njej se imenuje Mladinski klub Nade \xc5\xbdagar (MKN\xc5\xbd), ustanovljen leta 1966 v Sokolskem domu v Ilirski Bistrici, ki je prostor alternativne kulture._NEWLINE_Iz 3. prekomorske brigade je Nada svoji materi med drugim napisala tole:_NEWLINE_Ljuba mati! Ogla\xc5\xa1am se Ti iz domovine, z Visa. Ve\xc4\x8d kot \xc5\xa1est mesecev sem \xc5\xbee tu, \xc5\xa1est mesecev, in \xc5\xa1ele sedaj sem na\xc5\xa1la priliko, da Ti pi\xc5\xa1em. Ko pomislim, da bo preteklo \xc5\xbee dve leti, skoraj ne morem verjeti. In vendar je tako. \xc4\x8cas hitro te\xc4\x8de, borba se nadaljuje in mi \xc5\xbeivimo naprej, spreminjamo se s \xc4\x8dasom, v katerem \xc5\xbeivimo. Res, mati, skoraj bi rekla, da je v nas velika sprememba, da smo postali ljudje novega kova - ljudje borbe.'